projecte-aina/catalan_government_crawling huggingface dataset:
Avui es posa en marxa la consulta pública prèvia a l'elaboració d'un projecte de decret de delimitació de les regions sanitàries i dels sectors sanitaris del Servei Català de la Salut.
El principal objectiu de la iniciativa és adequar els límits territorials del Servei Català de la Salut per respondre a les necessitats de la ciutadania, garantint i millorant l'accessibilitat, la continuïtat i la qualitat de l'atenció de les persones ateses en el nostre sistema sanitari, contribuint a assolir un nou model d'atenció centrat en la persona.
El nou decret proposa incrementar el número de regions sanitàries del Servei Català de la Salut de 7 a 9 regions.
En aquest sentit l'actual Regió Sanitària de Barcelona es divideix en 3 regions: (Regió Sanitària Barcelona, Regió Sanitària Metropolitana Nord, Regió Sanitària Metropolitana Sud)
Amb l'ampliació de les regions sanitàries, el Servei Català de la Salut podrà millorar la gestió dels serveis sanitaris ja que es planificarà tenint més en compta la perspectiva territorial i fer-la més propera als ciutadans.
Per a més informació https://participa.gencat.cat/processes/decret-delimitacio-territorial
El proper 7 de novembre, al Casino l'Aliança del Poblenou de Barcelona, es durà a terme la Jornada de Presentació de la Carta del Voluntariat en l'Àmbit de la Salut 2019, sota el lema " Un impuls al voluntariat per una salut més propera ".
Amb aquesta Jornada, coorganitzada pel Departament de Salut i el Departament de Treball, Afers Socials i Famílies, es vol donar a conèixer la nova Carta del voluntariat en l'àmbit de la salut, que actualitza la de l'any 2010, i reconèixer la important tasca que realitza el voluntariat dins el sistema català de salut.
Amb aquesta Carta, que s'ha construït d'una forma participativa, es vol donar resposta a l'evolució del paper del voluntariat a casa nostra davant un context social canviant, on destaca el rol cada vegada més actiu de les persones envers la salut.
Us podeu inscriure a Jornada de presentació de la Carta del voluntariat en l'àmbit de la salut 2019 o a través del link que trobareu al final del programa de la Jornada.
L'ERA PerMed és una ERA-Net Cofund, cofinançada per la Comissió Europea, que té el suport de 32 socis de 23 països.
Per alinear les estratègies nacionals de recerca, promoure l'excel·lència, reforçar la competitivitat dels actors europeus en medicina personalitzada (MP) i millorar la col·laboració europea amb països no membres de la UE, 31 entitats finançadores han acordat llançar la tercera convocatòria transnacional conjunta per a projectes de recerca multicèntrics i innovadors en medicina personalitzada.
Aquesta representa la segona de les tres convocatòries addicionals no cofinançades per la CE.
Les entitats finançadores que participen en aquesta convocatòria desitgen, específicament, promoure la col·laboració interdisciplinària innovadora i fomentar la presentació de propostes de recerca translacional.
Es preveu que la convocatòria es publiqui al desembre del 2019, amb un termini de presentació de pre-proposals al març del 2020.
S'espera que els consorcis convidats a la fase de full-proposal hagin de presentar la sol·licitud el 15 de juny del 2020.
El pressupost per aquesta convocatòria és d'aproximadament 24,6 milions d'euros.
Per més informació accediu a la pàgina de ERA PerMed
Ja està disponible el darrer informe sobre el Registre de voluntats anticipades.
Des del 22 de juny del 2002, data de posada en funcionament del Registre de voluntats anticipades, fins al 31 de desembre del 2018, s'hi han dipositat 92.892 documents de voluntats anticipades (DVA).
Es manté la tendència dels darrers anys que oscil·la entre 23 i 25 documents registrats per dia.
El percentatge total de dones que han registrat un DVA continua sent significativament superior (62%) al d'homes (38%).
Per edats, encara que les persones que fan i registren el DVA són majoritàriament persones grans, el 40% de les persones que el fan tenen menys de 60 anys.
En aquests documents les persones deixen per escrit les instruccions sobre intervencions i tractaments que desitgen rebre si una malaltia els impedeix expressar la seva voluntat
Així, per exemple, són voluntats expressades habitualment per les persones que no se'ls prolongui la vida de manera artificial, que no rebin tractaments de suport ni teràpies poc contrastades, o que no se'ls traslladi de lloc on resideix en l'últim tram de vida.
En ells, també es pot manifestar el desig de fer donació d'òrgans, i serveixen tant per orientar la practica respectuosa dels professionals sanitaris com per dissipar els dubtes i les angoixes dels familiars.
Des d'un punt de vista legal, la possibilitat d'expressar d'una manera anticipada i consignar la voluntat de com vol ser atès és un dels principals drets que la llei reconeix al ciutadà.
Es fonamenta en el principi d'autonomia del pacient: és a dir, el dret que posseeix cada individu de prendre les decisions que es corresponguin amb els seus valors i conviccions personals.
Obert el termini per a les sol·licituds de subvenció per a entitats sense ànim de lucre que realitzin actuacions en l'àmbit de la salut per al foment de la salut i el suport als pacients i les famílies.
El 24 de desembre s'ha publicat la convocatòria ordinària per a la concessió de subvencions a aquelles entitats sense ànim de lucre que realitzin actuacions en l'àmbit de la salut per al foment de la salut i el suport als pacients i les famílies corresponents a les actuacions realitzades durant l'any 2018.
El termini per a la presentació de sol·licituds és del 25 de desembre al 24 de gener de 2019 (tots dos inclosos).
Podeu consultar tota la informació sobre el tràmit, descarregar els formularis i tramitar la sol·licitud pel canal telemàtic a través de l'apartat Subvencions per al foment de la salut i el suport als pacients i les famílies
Convocatòria per al període 2019-2021 per a la concessió de subvencions, en règim de concurrència competitiva, per al finançament de diferents programes i accions instrumentals inclosos en el Pla estratègic de recerca i innovació en salut 2016-2020
Termini de presentació de sol·licituds: del 09/01/2019 al 28/01/2019
Termini previst de resolució: segon trimestre del 2019 (abans de l'estiu)
Pressupost de la convocatòria: 9.550.000,00 € distribuïts en tres anys, i per al finançament dels programes i accions instrumentals següents:
Programa d'impuls del talent i de l'ocupabilitat
Acció instrumental de formació de científics i tecnòlegs:
Acció instrumental d'intensificació de professionals de la salut:
Modalitat 1, Professionals d'infermeria, llevadoria, fisioteràpia, dietètica i nutrició, òptica i optometria, podologia i protètica dental.
Modalitat 2, Professionals amb formació sanitària especialitzada: medicina, farmàcia, química, biologia, bioquímica, psicologia clínica, radiofísica hospitalària i infermeria.
Acció instrumental de suport per a la participació en activitats científiques d'abast internacional:
Modalitat 1, Consolidació de les unitats de promoció de projectes d'R+D+I internacionals (Go Europe)
L'acció instrumental d'intensificació de professionals de la salut es consolida, publicant aquests ajuts per tercer cop consecutiu, i obrint la convocatòria a altres professions sanitàries.
PAMEM (Institut de Prestacions d'Assistència Mèdica al Personal Municipal) és una entitat pública amb majoria de l'Ajuntament de Barcelona, en la que participa en minoria la Generalitat de Catalunya.
L'entitat gestiona 4 equips d'atenció primària (1A Barceloneta, 10A Vila Olímpica, 6C Lesseps i 6E la Salut) i la rehabilitació ambulatòria i domiciliària de les Àrees Bàsiques de Salut Barceloneta i Vila Olímpica.
PAMEM ha prestat la rehabilitació a través de l'empresa Rehabilitació i Electromiografia SL.
Es tracta d'una prestació gestionada per PAMEM, en què el Servei Català de la Salut (CatSalut) no té cap relació directa amb l'empresa.
Davant la notícia del tancament d'aquests serveis de rehabilitació, l'empresa Rehabilitació i Electromiografia SL no ha comunicat administrativament a PAMEM el cessament de la seva activitat.
El CatSalut estudiarà la incidència i conseqüències administratives que aquest fet pot suposar, i en tot moment, garantirà, mitjançant empreses públiques de la ciutat, la prestació dels serveis de rehabilitació a tots els ciutadans de les ABS Barceloneta i Vila Olímpica.
Amb l'objectiu que els pacients afectats pel tancament dels centres iDental a Catalunya puguin accedir a les seves històries clíniques, el Departament de Salut ha iniciat els treballs per a classificar i identificar la documentació clínica.
Les organitzacions i plataformes d'afectats col·laboren en l'atenció de consultes sobre l'accés a les històries clíniques.
Per a qualsevol consulta es pot contactar, de 9 a 14.00h, amb el Departament de Salut als telèfons 93 556 64 80 i 93 556 64 78
Des del 12 de setembre el web del Comitè de Bioètica de Catalunya és accessible des de canal salut.
Amb aquesta remodelació l'apartat del Sistema de Salut, integrarà un espai adreçat al Comitè de Bioètica, que es l'òrgan assessor del Govern i de l'Administració de la Generalitat de Catalunya i la comunitat científica en matèria de bioètica.
El Comitè de Bioètica està format per membres que representen el món de la medicina, la gestió sanitària, el dret i les humanitats i borda qüestions que afecten la societat i, per això, parteix d'un enfocament plural, multidisciplinari, independent, no dogmàtic i transparent.
Desenvolupa qüestions concretes en diferents grups de treball formats per persones provinents de diferents disciplines i ha creat comissions permanents orientades a analitzar qüestions concretes en les quals participen experts.
Comitè de Bioètica de Catalunya
Sala d'actes del Departament de Salut
Durant aquest any 2018 l'Institut Català de les Dones està duent a terme una sèrie d'activitats per commemorar els 10 anys de la Llei 5/2008, de 24 d'abril, del dret de les dones a eradicar la violència masclista.
En el marc d'aquest programa, el Departament de Salut realitzem aquesta Jornada.
La Llei 5/2008, a l'article 32 estableix el contingut del dret a l'atenció sanitària en totes les manifestacions de violència masclista en els diferents nivells i serveis, i també preveu que el personal professional sanitari tingui la formació adequada per desenvolupar aquesta tasca.
Arran d'aquesta Llei, el Departament de Salut va redactar el Protocol per a l'abordatge de les violències masclistes en l'àmbit de la salut a Catalunya i els corresponents documents operatius que posicionen els serveis sanitaris en una situació privilegiada per dur a terme la prevenció, detecció, atenció i recuperació de les dones que pateixen violència masclista o estan en risc de patir-la i els seus fills i filles.
La línia 12 del Pla de Salut de Catalunya 2016-2020 dóna continuïtat a les activitats del Departament de Salut i preveu la realització d'accions de conscienciació a desplegar juntament amb les regions sanitàries del CatSalut, per tal d'ajustar les actuacions a la factibilitat territorial.
9:15 h Acollida a les persones assistents
9:30 h Presentació de la Jornada, a càrrec de la senyora Laura Pelay i Bargalló, secretària general del Departament de Salut
9:45 h Conferència i debat, a càrrec de la doctora Pilar Babi Rourera, metgessa de família, CAP La Pau, ICS: Com afecta la violència en la salut de les dones dones i com podem detectar aquesta violència en la consulta?
11:00 h Seguim compartint, amb un cafè
11:30 h 10 anys de la Llei i 9 anys del Protocol: Presentació experiències
14:00 h Cloenda, a càrrec de la senyora Núria Balada i Cardona, presidenta de l'Institut Català de les Dones.
Ja es poden realitzar les reclamacions administratives prèvies contra denegacions de baixes mèdiques o contra altes mèdiques a través d'internet.
També es pot demanar per aquest mitjà qualsevol document que formi part dels expedients gestionats per la Sub-direcció General d'Avaluacions Mèdiques.
La Sub-direcció General d'Avaluacions Mèdiques és l'encarregada del control, la inspecció, l'avaluació i el seguiment dels processos mèdics i sanitaris corresponents a les prestacions del sistema de la Seguretat Social en matèria d'incapacitats laborals.
En el marc d'impulsar i facilitar les comunicacions dels ciutadans amb l'Administració i l'ús dels mitjans electrònics, des del passat dia 25 de setembre es van publicar dos nous tràmits a la pàgina de tràmits gencat on estan relacionats tots els tràmits que la ciutadania pot realitzar amb l'Administració.
Aquest fet impacta positivament en l'usuari ja que no cal que es desplaci presencialment a l'ICAM per a la realització d'alguns tràmits o sol·licituds.
Concretament, ja es pot fer per internet l'escrit de reclamació administrativa prèvia a la via judicial social en el termini d'11 dies hàbils a comptar des de la data de l'alta mèdica o des de la data de la denegació de la baixa.
En aquests casos, l'Administració té 7 dies hàbils des de la interposició de la reclamació per notificar la resolució que també es pot realitzar per mitjans electrònics.
La interposició d'una reclamació prèvia és necessària abans d'exercir qualsevol acció judicial davant la no conformitat d'una alta mèdica o de la denegació d'una baixa mèdica.
En segon lloc, qualsevol persona pot demanar per internet informació relativa al seu expedient derivat de procediments competència de la Sub-direcció: dictàmens o qualsevol altra documentació continguda al seu expedient i que pertany a l'usuari.
Per a més informació consulteu la pàgina de tràmits gencat.
Podeu fer la cerca per temes i després clicar Salut i Avaluacions Mèdiques, on trobareu la descripció detallada dels dos tràmits.
Estem en procés d'incorporar nous tràmits per tal que es puguin fer també telemàticament.
L'ERA PerMed és una ERA-Net Cofund, cofinançada per la Comissió Europea, que té el suport de 32 socis de 23 països.
Per alinear les estratègies nacionals de recerca, promoure l'excel·lència, reforçar la competitivitat dels actors europeus en medicina personalitzada (MP) i millorar la col·laboració europea amb països no membres de la UE, 29 entitats finançadores han acordat llançar la segona convocatòria transnacional conjunta per a projectes de recerca multicèntrics i innovadors en medicina personalitzada.
Aquesta representa la primera de les tres convocatòries addicionals no cofinançades per la UE.
Les entitats finançadores que participen en aquesta convocatòria desitgen, específicament, promoure la col·laboració interdisciplinària innovadora i fomentar la presentació de propostes de recerca translacional.
Es preveu que la convocatòria es publiqui al gener del 2019, amb un termini de presentació de pre-proposals al març del 2019.
S'espera que els consorcis convidats a la fase de full-proposal hagin de presentar la sol·licitud el 17 de juny de 2019.
El pressupost per aquesta convocatòria és d'aproximadament 29 milions d'euros.
Al conjunt de l'Estat s'ha establert una prevalença general de 60-200 casos per cada 100.000 habitants i de l'1,5% en els majors de 65 anys, i una incidència de 16 casos per cada 100.000 habitants i de 186 casos per cada 100.000 habitants en majors de 65 anys.
Es pot estimar entre 16-18.000 els malalts a Catalunya.
El Parkinson s'inicia al voltant dels 55 anys i es desenvolupa entre els 50 i els 80 anys.
Es pot manifestar de formes molt variades, i els símptomes poden canviar d'un malalt a l'altre.
Per tant, el tractament de la malaltia ha de ser individualitzat.
No existeix tractament curatiu però es poden controlar els símptomes mitjançant teràpia farmacològica, rehabilitadora i, en alguns casos, quirúrgica.
És fonamental entendre el mecanisme de funcionament de la malaltia per trobar el tractament adequat.
També són importants les teràpies complementàries com la logoteràpia, la fisioteràpia i la teràpia ocupacional.
És molt important realitzar exercici físic regular com fer estiraments i caminar, i també ajustar les dietes.
Els primers símptomes de la malaltia de Parkinson són tènues, es produeixen gradualment i poden durar molt de temps.
Aquests són: tremolor de repòs, rigidesa muscular, alentiment del moviment espontani, inestabilitat postural i alteració de la marxa.
És important la feina que realitzen les associacions de familiars, donant educació sanitària, suport psicosocial i assessorament a la persona afectada i als cuidadors, ajudant a una millora de la qualitat de vida en l'entorn familiar, social i laboral.
La població catalana té una de les esperances de vida més elevades del món, superior en les dones que en els homes.
Aquesta situació favorable ve donada per una concentració de la mortalitat en edats cada cop més elevades, com a conseqüència d'una disminució de la probabilitat d'emmalaltir i d'un increment de la supervivència de moltes persones malalties.
Aquesta situació ha comportat canvis demogràfics, com ara l'increment del nombre de persones d'edat avançada,i canvis epidemiològics, com ara l' augment de les persones amb comorbiditat.
Des del Departament de Salut, juntament amb el Servei Català de la Salut, s'ha plantejat la necessitat de revisar el punt de tall de l'edat, com a variable clau en què es basen els criteris de planificació dels serveis sociosanitaris i altres possibles àmbits, per tal d'adequar-los a les necessitats actuals i futures de la població.
L'objectiu d'aquest document és disposar d'una única estratificació d'edats que sigui ferma i útil per planificar amb més precisió els recursos assistencials, amb la finalitat d'ajustar la resposta sociosanitària a les necessitats de la població a mitjà i llarg termini.
Adequació del punt de tall de l'edat per a l'aplicació de criteris de planificació i avaluació.
Obert el termini per a les sol·licituds de subvenció per a entitats sense ànim de lucre que realitzin actuacions en l'àmbit de la salut per a la prevenció i el tractament de les drogodependències, i per a la prevenció de la infecció per VIH/sida.
El 24 de juliol s'han publicat les convocatòries ordinàries per a la concessió de subvencions a aquelles entitats sense ànim de lucre que realitzin actuacions en l'àmbit de la salut per a la prevenció i el tractament de drogodependències, i per a la prevenció de la infecció per VIH/sida corresponents a les actuacions realitzades durant l'any 2018.
El termini per a la presentació de sol·licituds és del 25 de juliol al 14 d'agost de 2018 (tots dos inclosos).
Podeu consultar tota la informació sobre el tràmit, descarregar els formularis i tramitar la sol·licitud pel canal telemàtic a través de l'apartat Tràmits gencat > Per temes > Salut > Foment de la salut:
Subvencions per a la prevenció i el tractament de les drogodependències
Subvencions per a la prevenció de la infecció per VIH/sida
Des de l'1 de gener d'enguany, la CIM-10-MC/SCP és el nou estàndard de codificació de les dades clínico-assistèncials (morbiditat i procediments) de l'activitat que es duu a terme a la xarxa sanitària de Catalunya i forma part del Catàleg de diagnòstics i procediments del Pla de sistemes del CatSalut.
Aquesta classificació incorpora una gran quantitat de codis nous tant de diagnòstics com de procediments (terapèutics i diagnòstics).
S'ha actualitzat el cercador interactiu amb els nous codis i les modificacions de la Classificació internacional de malalties, 10a revisió, Modificació clínica i Sistema de codificació de procediments.
Podeu accedir al cercador interactiu i també informar-vos de la formació sobre la CIM-10-MC/SP per a professionals de la salut mitjançant cursos a distància, que ofereix el CatSalut.
Havent-se detectat irregularitats laborals, tècniques i de registre en la prestació dels serveis de rehabilitació física i de logopèdia en la modalitat ambulatòria i domiciliària (lot B4), descrites en l'informe elaborat per la Subdirecció General d'Avaluació i Inspecció Sanitàries i Farmacèutiques del Departament de Salut, el Director del Servei Català de la Salut, en data 6 de març de 2018, ha acordat incoar l'expedient per a la resolució del contracte dels esmentats serveis.
En cas que una vegada tramitat el procediment s'acordi la resolució del contracte, per tal d'agilitzar el procés i garantir la continuïtat de l'assistència a la ciutadania, aquests serveis passarien a realitzar-se per part d'empreses públiques de la ciutat.
D'aquesta manera, es faria un pas més en el reforç del caràcter públic del sistema sanitari català, tal com estableix la LOSC.
La higiene de mans és una pràctica clau per una atenció sanitària de qualitat i per la seguretat dels pacients
Aquest any, amb l'eslògan "Una atenció neta per a tots està a les vostres mans", l'OMS vol reforçar una atenció sanitària neta per a tothom mitjançant la prevenció i el control de les infeccions, inclosa la higiene de les mans, atès que és un enfocament pràctic i basat en l'evidència amb efectes demostrats en la qualitat de l'assistència i la seguretat dels pacients a tot el sistema sanitari.
Des de l'any 2009 l'Organització Mundial de la Salut (OMS) impulsa el 5 de maig com el Dia Mundial de la Higiene de mans però com cau en diumenge es traslladarà la celebració a dilluns 6 de maig.
El Dia Mundial té la finalitat de conscienciar i implicar tant els professionals sanitaris com els directors i gerents de centres sanitaris en la prevenció de les infeccions relacionades amb l'assistència sanitària (IRAS) mitjançant la mesura senzilla i eficaç de la higiene de les mans.
Tot i que la responsabilitat de la higiene de les mans correspon als professionals sanitaris, també es recomana estimular la participació i el compromís dels pacients.
El Departament de Salut, a través del Servei de Promoció de la Qualitat i la Bioètica, desenvolupa projectes i accions amb l'objectiu de contribuir a millorar la seguretat dels pacients i garantir una pràctica assistencial més segura.
Molts d'aquests projectes estan relacionats amb la prevenció de les infeccions i una de les intervencions clau és promoure la higiene de les mans durant l'atenció sanitària i millorar-ne el compliment pel personal sanitari.
L'acció que es recomana amb més freqüència per evitar que les mans actuïn com a vector de transmissió és friccionar-les amb preparats de base alcohòlica.
L'OMS atorga un grau d'evidència màxim a la fricció de les mans amb un preparat de base alcohòlica abans i després del contacte directe amb els pacients.
El Departament de Salut demana als centres que realitzin activitats de sensibilització de la pràctica d'higiene de mans entre els professionals sanitaris i els ciutadans i, ha proposat que es mostri el suport a la campanya 2019 en els mitjans socials amb les etiquetes, i i, a més, que s'esmentin els perfils i.
Més informació sobre el Dia Mundial de la Higiene de les Mans de diferents organismes:
La Comissió Tècnica de Salut Comunitària de l'ENAPISC ja ha publicat el document que defineix el model de salut comunitària a la xarxa d'atenció primària i que descriu la visió i els objectius, la cartera de serveis, els models organitzatius així com els elements clau facilitadors que cal tenir en compte en la seva implantació.
El Grup de treball que ha elaborat el document ha estat format per professionals clínics experts en aquest àmbit (en la selecció dels quals s'ha tingut cura de preservar la representativitat territorial, professional i la paritat de gènere), per representants institucionals del Departament de Salut i el CatSalut, i per representants de la Comissió permanent de l'ENAPISC.
El document de consens resultant d'aquesta comissió s'ha compartit amb més de 500 professionals, Societats científiques, Col·legis professionals, Plans Directors, directius i associacions de ciutadania organitzada en un procés de socialització que ha rebut més del 50% de respostes i aportacions.
El grau d'acord amb el document ha assolit més del 90% (agrupant el d'acord i molt d'acord) en l'anàlisi de la socialització.